384 mennesker var vitne til nok en Stabæk-nedtur.

Stabæk - Connah's Quay 0-1 (0-1 sammenlagt)

Stabæks krisesesong fortsetter. Ikke bare ligger fjorårets bronselag nest sist i Tippeligaen - nå er de også ute av Europa.

Billy McKinlays gutter hadde et godt utgangspunkt mot walisiske Connah's Quay etter 0-0 på bortebane.

Men foran 384 tilskuere på Fredrikstad Stadion gikk det meste skeis for bæringene.

Callum Morris ga gjestene ledelsen etter et kvarter, totalt mot spillets gang.

Stabæk fortsatte å kjøre kampen, men fem minutter etter hvilen ble vondt til verre for vertene. Det oppstod plutselig fullt kaos ute på banen i etterkant av en situasjon, som endte med at Kamal Issah fikk marsjordre.

12 minutter før slutt ble også waliserne redusert til ti mann, uten at Stabæk klarte å utnytte det.

Den tidlige Europaliga-exiten gjør at det nå kun handler om å redde Tippeligaplassen for McKinlay og co. Laget er i øyeblikket to poeng unna trygg grunn.